ควงป้อม-ป๊อกลุยจตุจักร ตู่โปรยยิ้ม อ้อนแฟนคลับ
พท.แขวะ 4 ปีไม่ทำเพิ่งจะมารัก ปชช. เสรีพิศุทธ์เอาด้วยจ่อยื่นยุบ พปชร.,ประยุทธ์ แท็กทีม ประวิตร-อนุพงษ์ ลุยตลาดจตุจักร บิ๊กตู่ โปรยยิ้มอ้อนผู้ค้ารักไม่มีอะไรขวางกั้น-ไม่เว้นวันหยุด ไม่สนถูกร้องขาดคุณสมบัติแคนดิเดตนายกฯพลังประชารัฐ ลั่นเข้มแข็งกว่าเดิมยังไม่เขว สุวิทย์ เชลียร์ผู้นำวางตัวอยู่ในครรลองกฎหมาย เสรีพิศุทธ์ จ่อยื่นยุบ พปชร. หนุนคนยึดอำนาจเป็นปฏิปักษ์ระบอบประชาธิปไตย เรืองไกร ขย่มซ้ำขัดรัฐธรรมนูญ ม.98 (12) (15) ขาดคุณสมบัติเป็นนายกฯ ถ้าคิดได้ต้องไขก๊อก หน.คสช ชัยเกษม เหน็บ 4 ปีไม่เคยเดินตลาดเพิ่งจะรักประชาชนทุกวัน จตุพร ขู่ไม่ยอมออกวิกฤติรออยู่ข้างหน้า วิรัตน์ สะกิดให้ยั้งคิดดูอารมณ์ชาวบ้าน ปชป.ร้าวไม่เลิก วิชัย ลาออกโวยหนุน หมอวรงค์ เลยถูกฆ่า กรวีร์ หอบหลักฐานยื่นศาลฯทวงสิทธิ กกต.ยันสังกัดพรรคไม่ครบ 90 วัน เตือนกาเบอร์พรรคถูกยุบเป็นบัตรเสีย,จากกรณีฝ่ายการเมืองยื่นคำร้องคัดค้านการประกาศชื่อเป็นแคนดิเดตนายกรัฐมนตรีในนามพรรคพลังประชารัฐ โดยระบุเหตุผลขาดคุณสมบัติเพราะเป็นเจ้าหน้าที่อื่นของรัฐ มีลักษณะต้องห้ามตามมาตรา 14 ของ พ.ร.บ.ว่าด้วยการเลือกตั้ง ส.ส. แต่ พล.อ.ประยุทธ์ จันทร์โอชา นายกฯและหัวหน้า คณะรักษาความสงบแห่งชาติ (คสช.) ยังคงเดินหน้าใช้เวลาช่วงวันหยุดตรวจเยี่ยมตลาดนัดจตุจักรพบปะประชาชน ระบุไม่ไขว้เขวไปกับเรื่องดังกล่าวตรงข้ามยังเข้มแข็งขึ้นด้วย,บิ๊กตู่เดินจตุจักรแฟนคลับรอแน่น,เมื่อเวลา 08.30 น. วันที่ 16 ก.พ. ที่ตลาดนัดสวนจตุจักร กทม. พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พร้อมด้วย พล.อ.ประวิตร วงษ์สุวรรณ รองนายกฯ และ รมว.กลาโหม พล.อ.อนุพงษ์ เผ่าจินดา รมว.มหาดไทย นายไพรินทร์ ชูโชติถาวร รมช.คมนาคม และคณะลงพื้นที่ตลาดจตุจักรเพื่อตรวจเยี่ยมการปฏิบัติงานของเจ้าหน้าที่ ในการจัดทำสัญญาให้สิทธินำสินค้าเข้ามาจำหน่ายในบริเวณตลาดนัดจตุจักรระหว่างกรุงเทพมหานครกับกลุ่มผู้ค้าตลาดนัดจตุจักร โดยมี พล.ต.อ.อัศวิน ขวัญเมือง ผู้ว่าฯ กทม. และผู้บริหาร กทม.ให้การต้อนรับ มีกลุ่มผู้ค้าถือป้ายไวนิลข้อความต่างๆรอรับอย่างคึกคัก,ผู้สื่อข่าวรายงานว่า พล.อ.ประยุทธ์ได้เดินทางมาตรวจติดตามความก้าวหน้าการบริหารตลาดนัดจตุจักรของกรุงเทพมหานครในช่วงวันหยุดราชการซึ่งเกิดขึ้นไม่บ่อยนัก โดยยังคงใช้รถประจำตำแหน่งนายกรัฐมนตรี เป็นรถเบนซ์ ทะเบียน 4 กค 29 กรุงเทพมหานคร ขณะที่ พล.อ.ประวิตรใช้รถส่วนตัวเป็นรถตู้โตโยต้าอัลพาร์ดสีดำ ทะเบียน 2 กฬ 2211 กรุงเทพมหานคร,โปรยยิ้มวันหยุดต้องไม่หยุดรักกัน,พล.อ.ประยุทธ์กล่าวกับกลุ่มผู้ค้าตลาดนัดจตุจักรว่า ตนเป็นสมาชิกจตุจักรเก่า สมัยก่อนไม่รู้จะไปไหนจะมาเดิน เพราะตลาดจตุจักรเป็นเสน่ห์ของไทย ทำให้ชาวต่างชาติมาเที่ยว กฎหมายและระเบียบต่างๆทำให้เกิดความเท่าเทียม ปัญหามีมากต้องช่วยกันแก้ และรัฐบาลกำลังแก้ไขปัญหาแล้ว จากนี้ต้องดูแลความสะอาดและการจราจร เสน่ห์ของตลาดคือต้องสะอาด การพูดจาที่ไพเราะ และมีรอยยิ้ม สดใส ไม่ใช่อารมณ์เสีย นายกฯต้องยิ้มสวยๆตอนนี้ปรับตัวแล้ว แต่ก่อนไม่ค่อยยิ้มเพราะเป็น ผบ.ทหารเก่า ดุอะไรไปบ้างต้องขอโทษด้วย คนไทยต้องรักกัน ถ้ารักกันจะหาทางแก้ได้ แต่ถ้าไม่ถูกกันไม่ชอบกันเลยจะหาทางแก้อะไรไม่ได้ เพราะต่างคนต่างรู้สึกไม่ดีต่อกัน ประเทศไทยจะเดินหน้าไปไม่ได้ ไม่อยากให้ประเทศไทยแตกแยกอีกต่อไปขอแค่นั้น วันนี้วุ่นวายกันเหลือเกิน ไม่รู้จะทำอย่างไรอยู่ที่จิตใจคนต้องอยู่กันให้ได้ วันนี้เรามาทำความดีให้จตุจักร แม้วันนี้เป็นวันเสาร์เป็นวันหยุด แต่เราต้องไม่หยุดรักกัน ไม่ว่าวันไหนก็ต้องรักกัน ยิ้มแย้มแจ่มใสให้กัน,หวานผ่านรั้วรักไม่มีอะไรขวางกั้น,จากนั้นนายกฯเดินตรวจเยี่ยมตลาดนัดจตุจักร พร้อมทักทายผู้ค้าและประชาชนที่มาเดินจับจ่ายซื้อของ โดยได้พูดคุยท่องเที่ยวกับชาวต่างชาติ ขณะที่พ่อค้าแม่ค้าบางส่วนได้มอบดอกไม้ และขอถ่ายรูปร่วมกับนายกฯเป็นที่ระลึก บางส่วนเข้ามาขอบคุณ พล.อ.ประวิตรที่ช่วยในการปราบปรามมาเฟียสวนจตุจักร และจัดระเบียบแผงค้า ก่อนที่ พล.อ.ประยุทธ์ พล.อ.ประวิตรและ พล.อ.อนุพงษ์ และคณะร่วมกันรับประทานอาหารเช้า ในร้านเหมียวข้าวแกงใต้ภายในตลาด และเยี่ยมชมร้านค้าขายภายในตลาด ก่อนจะเดินทางกลับได้พูดคุยกับผู้ค้าที่อยู่ด้านในตลาดผ่านรั้ว พร้อมกล่าวว่า ความรักไม่มีอะไรขวางกั้น,เมินคนยื่นสอยโวเข้มแข็งขึ้นไม่มีเขว,ระหว่างนั้นผู้สื่อข่าวได้สอบถามว่า รู้สึกอย่างไรที่ผลโพลตอนนี้ชื่อของ พล.อ.ประยุทธ์มาเป็นอันดับ 1 ในการเป็นแคนดิเดตนายกฯ พล.อ.ประยุทธ์ไม่ตอบคำถามได้เพียงแต่ยิ้มและพยักหน้า เมื่อถามว่า รู้สึกเขวหรือไม่เพราะมีคนไปยื่นคณะกรรมการการเลือกตั้ง (กกต.) ค้านการเป็นแคนดิเดตนายกฯ พล.อ.ประยุทธ์กล่าวว่า เข้มแข็งกว่าเดิมยังไม่เขว ก่อนจะเดินทางกลับ,สุวิทย์ เชลียร์ผู้นำอยู่ในครรลอง ก.ม.,เมื่อเวลา 10.00 น. ที่ตลาดบางแค นายสุวิทย์ เมษินทรีย์ รองหัวหน้าพรรคพลังประชารัฐ พร้อมคณะกรรมการบริหารพรรค ไปช่วยนายกฤชนนท์ อัยยปัญญา ผู้สมัคร ส.ส.กทม.เขต 28 บางแค พรรคพลังประชารัฐ หาเสียงที่ตลาดบางแค ทั้งนี้ นาย สุวิทย์กล่าวว่า พรรคพลังประชารัฐไม่ผิดหวังที่เลือกพล.อ.ประยุทธ์มาเป็นแคนดิเดตนายกฯ เลือกไม่ผิดตัวแน่นอน เมื่อถามว่า หาก พล.อ.ประยุทธ์ไม่ลาออกจากตำแหน่งนายกฯและหัวหน้า คสช. อาจถูกมองเรื่องความสง่างาม นายสุวิทย์ตอบว่า ถ้าเราได้ท่านมาแบบเต็มตัวก็จะดี แต่เข้าใจท่านต้องการทำให้ประเทศต่อเนื่อง ยอมรับว่าเราเสียเปรียบ แต่ประชาชนรู้ว่าท่านทำอะไรอยู่และอยู่ในครรลองประชาธิปไตย จะลาออกหรือไม่ไม่ใช่ประเด็น ท่านวางบทบาทอยู่ในครรลองของกฎหมาย อย่าไปดูที่วาทกรรมทางการเมือง,เสรีรวมไทยเอาแน่ยุบ พปชร.,ที่ตลาดน้ำขวัญ-เรียม พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทย ลงพื้นที่ช่วยนายคณิต สุขรักษ์ ผู้สมัคร ส.ส.เขต 15 (มีนบุรี) หาเสียง โดย พล.ต.อ.เสรีพิศุทธ์กล่าวว่า กระแสตอบรับพรรคใน กทม.ดีมาก อาจมีแลนด์สไลด์จากกระแสเสรีฟีเวอร์ ส่วนกรณี กกต.เสนอศาลรัฐธรรมนูญให้ยุบพรรคไทยรักษาชาติ หากพูดถึงข้อหาเป็นปฏิปักษ์ต่อการปกครองในระบอบประชาธิปไตยฯ ผู้ที่เข้าข่ายความผิดน่าจะเป็น พล.อ.ประยุทธ์ในฐานะแคนดิเดตนายกฯของพรรคพลังประชารัฐมากกว่า เพราะการเข้ามาบริหารประเทศของ พล.อ.ประยุทธ์เป็นการยึดอำนาจจากบุคคลอื่น และยกเลิกรัฐธรรมนูญปี 50 โดยเขียนรัฐธรรมนูญฉบับใหม่ขึ้นมา ถือเป็นการกระทำที่เหมาะสมหรือไม่ การที่พรรคพลังประชารัฐเสนอชื่อ พล.อ.ประยุทธ์เป็นนายกฯ จึงสนับสนุนการเป็นปฏิปักษ์กับระบอบประชาธิปไตยเข้าข่ายถูกยุบพรรคมากกว่า สัปดาห์หน้าจะเดินหน้ายื่นหนังสือต่อ กกต. ขอให้พิจารณายุบพรรคพลังประชารัฐที่อาจเข้าข่ายเป็นปฏิปักษ์กับระบอบประชาธิปไตย หาก กกต.ไม่ดำเนินการจะเอาผิดกับ กกต.ข้อหาผิดประมวลกฎหมายอาญามาตรา 157 ปฏิบัติหน้าที่มิชอบ,เรืองไกร ขยี้ซ้ำขาดคุณสมบัติ,นายเรืองไกร ลีกิจวัฒนะ สมาชิกพรรคไทยรักษาชาติ กล่าวว่า การยื่นบัญชีรายชื่อ พล.อ.ประยุทธ์ จันทร์โอชา นายกฯและหัวหน้า คสช.ของพรรคพลังประชารัฐ ที่ กกต.ประกาศรับรองว่ามีคุณสมบัติครบนั้น กกต.ควรพิจารณาว่า พล.อ.ประยุทธ์เป็นเจ้าหน้าที่อื่นของรัฐ คือการเป็นหัวหน้า คสช. เป็นสถานะพิเศษที่ขาดคุณสมบัติการเป็นนายกฯตามมาตรา 98 (12) (15) ของรัฐธรรมนูญ ที่ไม่ให้ข้าราชการ หรือเจ้าหน้าที่อื่นของรัฐถูกเสนอชื่อเป็นนายกฯได้ ดังนั้น การเสนอชื่อดังกล่าวจึงอาจเป็นปฏิปักษ์ต่อระบอบการปกครองในระบอบประชาธิปไตยอันมีพระมหากษัตริย์ทรงเป็นประมุข เหมือนที่ กกต.ได้วินิจฉัยการเสนอชื่อแคนดิเดตนายกฯของพรรคไทยรักษาชาติ,อัดถ้าคิดได้ต้องไขก๊อก หน.คสช.,ดังนั้น กกต.ต้องเสนอยุบพรรค พปชร.ตามที่นายวิญญัติ ชาติมนตรี เลขาธิการสมาพันธ์นักกฎหมายเพื่อสิทธิและเสรีภาพ (สกสส.) ยื่นเรื่องไว้ และการที่ พล.อ.ประยุทธ์เป็นนายกฯและหัวหน้าคสช.อยู่ มีอำนาจตั้ง ส.ว. 250 คน เพื่อเลือกนายกฯ ที่ตัวเองได้รับการเสนอชื่ออยู่นั้น ถ้าเป็นชายชาติทหารควรจะคิดได้ว่าเป็นการกระทำที่สมควรหรือไม่ และถ้าคิดได้ก็ควรออกจากตำแหน่งหัวหน้า คสช.ทันที นายเรืองไกรกล่าว,ชัยเกษม ขำ 4 ปีไม่ทำเพิ่งจะรัก ปชช.,นายชัยเกษม นิติสิริ อดีต รมว.ยุติธรรม แคนดิเดตนายกรัฐมนตรีของพรรคเพื่อไทย กล่าวว่า การที่มีผู้ยื่นให้ตรวจสอบคุณสมบัติ พล.อ.ประยุทธ์ ในฐานะว่าที่นายกฯบัญชีพรรคพลังประชารัฐ ความจริง ถือเป็นสิ่งที่ไม่ถูกอยู่แล้ว แม้กฎหมายไม่ชัดเจน แต่เพราะความเป็นผู้มีอำนาจปกครองอยู่ในมือ ขณะที่คนวินิจฉัยจะมีใจเอนเอียงไม่ได้ ความไม่ชัดดุลพินิจของคนมันแกว่งได้ ต้องรอดูว่าผลจะออกมาอย่างไร อยากให้ลองคิดดูพฤติกรรมของนายกฯ ปัจจุบันออกไปดูแลประชาชนทุกวัน ไปเดินตลาด 4 -5 ปีได้ทำแบบนี้หรือเปล่า แต่พออยู่ระหว่างเลือกตั้ง อยู่ระหว่างได้รับการเสนอชื่อ เยี่ยมเยียนประชาชนทุกหัวระแหง แสดงว่าอะไรล่ะ,เหน็บอยู่ที่จิตสำนึกผู้นำมากกว่า,การเอาชื่อหัวหน้าคณะปฏิวัติมาเสนอชื่อเป็นนายกฯ เป็นระบอบประชาธิปไตยหรือไม่ กฎหมายทำได้ แต่อยู่ที่คุณธรรมและจิตสำนึกของคนมากกว่า ไม่ว่าจะเป็นผู้ยื่นหรือผู้รับการเสนอชื่อ แต่ถ้าเราดูอะไรทั้งหมดจากที่ผ่านมาตั้งแต่มีการปฏิวัติ ร่างรัฐธรรมนูญที่มีแต้มต่อมากมายมหาศาลอยู่ได้อีก 2 สมัยแน่ๆ ถ้าอยากจะทำจริงตรงนี้แสดงอยู่ในตัวแล้วว่าทุกอย่างคือโรดแม็ปของท่าน คิดว่า พล.อ.ประยุทธ์คงไม่ทำอย่างหนึ่งอย่างใด หลังมีคนยื่นตรวจสอบ เพราะท่านยังเป็นเบอร์ 1 ของรัฏฐาธิปัตย์ นายชัยเกษมกล่าว,เจ๊หน่อย หวดหมดเวลา รบ.รถถัง,วันเดียวกัน คุณหญิงสุดารัตน์ เกยุราพันธุ์ ประธานยุทธศาสตร์การเลือกตั้ง พรรคเพื่อไทย โพสต์ เฟซบุ๊กระบุว่าหมดเวลารัฐบาลรถถัง ได้เวลานักบริหารเศรษฐกิจมืออาชีพมากู้เศรษฐกิจไทย พรรคเพื่อไทยขออาสาสร้างประเทศไทยให้สงบสุข เศรษฐกิจดี มีอนาคต ด้วยนักบริหารมืออาชีพด้วยนโยบายแก้ปัญหาให้คนไทยผ่าน 5 มาตรการ เพิ่มพลังธุรกิจไทยจะปรับโครงสร้างหนี้ครั้งใหญ่ให้ประชาชนคนตัวเล็ก และธุรกิจ SME ยืนบนขาตัวเองได้ และเพื่อเตรียมรับมือวิกฤติเศรษฐกิจโลกที่จะเกิดขึ้นเร็วๆนี้ SME โอทอป ร้านแผงลอยจะเข้าถึงแหล่งเงินทุน และโอกาสทำมาหากินด้วยสถาบันพัฒนารายได้ทุกจังหวัด จะเอาโลกทั้งโลกเป็นตลาดขายสินค้าไทย พาผู้ส่งออกขนาดกลาง เล็ก ผู้ส่งออกรายใหม่ SME บุกตลาดโลกด้วย Ecommerce และ Block chain,ชวนปลดแอกประเทศสู่อนาคต,คุณหญิงสุดารัตน์ระบุว่า ถ้าเพื่อไทยเป็นรัฐบาล จะไม่ขายสินค้าให้เฉพาะคนไทยแค่ 67 ล้านคน จะขายสินค้าไทยให้คนทั้งโลก จะทลายอุปสรรคขวางกั้นการประกอบธุรกิจ กฎระเบียบที่เยอะเกินความจำเป็นทำให้เพิ่มต้นทุน ใบอนุญาตต่างๆที่ขอยากเย็นจะทำให้ง่ายขึ้น โปร่งใส รวดเร็ว จะลดภาษีอย่างชาญฉลาด ด้วยการขยายฐานภาษี ไม่ทำให้รายได้ของประเทศหายไป ขอเชิญชวนประชาชนเข้าคูหาวันที่ 24 มี.ค. กาพรรคเพื่อไทย ให้เป็นวันเดินออกจากความทุกข์ของคนไทย รวมพลังนำประเทศไทยไปสู่ความสงบสุข อย่างมีอนาคต มีเศรษฐกิจดี,มั่นใจกระแสตีกลับเทให้ พท.,เมื่อเวลา 15.30 น. ที่ห้างสรรพสินค้าแฟชั่นไอส์แลนด์ นายชัชชาติ สิทธิพันธุ์ แคนดิเดตนายกฯ พรรคเพื่อไทย ลงพื้นที่ช่วยนายพลภูมิ วิภัติภูมิประเทศ ผู้สมัคร ส.ส.เขต 14 พรรคเพื่อไทยหาเสียง โดยนายชัชชาติให้สัมภาษณ์ว่า ไม่กังวลคู่แข่งอย่าง พล.อ.ประยุทธ์แม้จะมีอำนาจ การเลือกตั้งหลายครั้งอำนาจไม่ช่วยอะไร ถ้าอำนาจดีจริงรัฐบาลทหารทุกชุดคงชนะเลือกตั้งไปแล้ว คนไทยไม่ชอบความอยุติธรรม ยิ่งแข่งขันไม่เป็นธรรม กระแสจะตีกลับมาให้พรรคเพื่อไทย ส่วนหากพรรคไทยรักษาชาติถูกยุบคงไม่กระทบพรรคเพื่อไทย เพราะเป็นอิสระต่อกัน นโยบายพรรคแยกจากกัน พรรคเพื่อไทยต้องเดินหน้า ไม่หวั่นไหว,จวก บิ๊กตู่ หาเสียงตลาดจตุจักรชัดๆ,ร.ท.หญิง สุณิสา ทิวากรดำรง ผู้สมัคร ส.ส.เขต 8 กทม. พรรคเพื่อไทย กล่าวว่า การลงพื้นที่ตลาดจตุจักรของ พล.อ.ประยุทธ์เป็นการไปหาเสียงชัดๆ การที่ กทม.นัดผู้ค้ามาเซ็นสัญญาเช่าแผงขาย ต่อหน้า พล.อ.ประยุทธ์เหมือนยกเครดิตบอกเป็นนัยว่าเหตุที่แผงขายของตลาดจตุจักรราคาถูกลง เพราะฝีมือของ พล.อ.ประยุทธ์ เท่ากับใช้อำนาจรัฐเอื้อประโยชน์หาเสียง อีกทั้ง พล.อ.ประยุทธ์บอกว่าจะทำให้มีลูกค้ามาเดินตลาดวันละ 3 แสนคน อาจเข้าข่ายสัญญาจะทำให้ผิดกฎหมายเลือกตั้ง ไม่ทราบจะมีใครกล้าตรวจสอบหรือไม่,พช.ปรับทัพปูพรมหาเสียงรอบใหม่,นายสงคราม กิจเลิศไพโรจน์ หัวหน้าพรรคเพื่อชาติ กล่าวว่า พรรคเพื่อชาติจะเริ่มเดินสายปราศรัยตั้งแต่วันที่ 17 ก.พ. เป็นต้นไป หลังหยุดพัก 1 สัปดาห์ดูสถานการณ์การเมือง เริ่มที่ จ.สมุทรปราการ ส่วนภาคเหนือและอีสานจะเริ่มในเวลาใกล้เคียงกัน ส่วนภาคเหนือจะเน้นเวทีเล็กให้เข้าถึงประชาชน ภาคอีสานจะเน้นเวทีใหญ่ให้ประชาชนมาร่วมรับฟังมากๆ ผู้สนับสนุนหลักของพรรคทั้งนายยงยุทธ ติยะไพรัช และนายจตุพร พรหมพันธุ์ จะเป็นแกนนำหลักปราศรัย นอกจากนี้ จะเน้นหนักไปที่เวทีย่อยที่เคลื่อนที่ได้เร็วและทั่วถึงในทุกพื้นที่ด้วย เพราะเวทีย่อยแต่ละวันไปได้หลายจุด ต้องให้ความสำคัญทุกพื้นที่ เพราะส่งผู้สมัครครบ 350 เขตทั่วประเทศ,ขู่ บิ๊กตู่ ไม่ลาออกวิกฤติรออยู่ข้างหน้า,ด้านนายจตุพร พรหมพันธุ์ แกนนำ นปช.ในฐานะผู้สนับสนุนพรรคเพื่อชาติ กล่าวถึงกรณีการร้องเรียน กกต.ให้ตรวจสอบ พล.อ.ประยุทธ์ขาดคุณสมบัติได้รับเสนอชื่อเป็นนายกฯ ในบัญชีของพรรคพลังประชารัฐว่าตั้งแต่ พล.อ.ประยุทธ์มีความคิดจะอยู่ในบัญชีนายกฯของพรรคพลังประชารัฐควรมีจิตสำนึกประชาธิปไตย ยุติบทบาทลาออกจากนายกฯ และหัวหน้า คสช.ทันที เพราะตั้งแต่บัดนั้นจนถึงการเลือกตั้งทุกอย่างเป็นผลประโยชน์ทับซ้อนทั้งสิ้น การมีผู้ไปร้อง กกต.กรณี พล.อ.ประยุทธ์ขาดคุณสมบัติ แม้จะเข้าข่ายการกระทำความผิด แต่ในโลกแห่งความเป็นจริง พล.อ.ประยุทธ์ยังมีอำนาจเหนือกว่า กกต.ทั้ง 7 คน ใช้อำนาจมาตรา 44 ปลด กกต.ได้ มาตรานี้ใช้ได้จนกว่าจะมีรัฐบาลใหม่ ฉะนั้นจึงมี พล.อ.ประยุทธ์จากพรรคพลังประชารัฐคนเดียวที่แจกใบแดงให้ กกต.ได้ แต่พรรคอื่นต้องอยู่ใต้การกำกับของ กกต. สะท้อนให้เห็นว่าการเลือกตั้งครั้งนี้ไม่สุจริตเที่ยงธรรม การเลือกตั้งท่ามกลางบรรยากาศและสถานการณ์เช่นนี้ ให้จำคำพูดตนไว้เลย หาก พล.อ.ประยุทธ์ยังไม่ลาออกจากหัวหน้า คสช.วิกฤติจะรออยู่ข้างหน้า,เสรี ไม่ทน รบ.ใช้อำนาจเกินขอบเขต,ด้านนายกิตติกร รุ่งสว่าง หรือ เสรี รุ่งสว่าง ผู้สมัคร ส.ส.เขต 6 นนทบุรี พรรคเพื่อชาติ นักร้องลูกทุ่งรุ่นเก๋ากล่าวว่าเหตุที่ผันตัวจากนักร้องลูกทุ่งมาเป็นนักการเมือง เพราะผู้บริหารประเทศชาติใช้อำนาจเกินไปและเศรษฐกิจไม่ดีเอามากๆ ติดตามดูการบริหารประเทศมานานแล้ว เมื่อมีโอกาสเลยอยากเข้าไปมีส่วนร่วมแก้ปัญหาประเทศชาติ สาเหตุที่เลือกมาอยู่กับพรรคเพื่อชาติ เพราะเห็นว่าเป็นฝ่ายประชาธิปไตย มีนโยบายที่เป็นไปได้จริง สิ่งที่อยากช่วยประชาชนคือในพื้นที่ จ.นนทบุรี ส่วนมากจะเป็นด้านการเกษตร แม่น้ำลำคลองตื้นเขิน ต้องทำเขื่อนริมคลองให้น้ำไหลสะดวกต้องลอกคลองเชื่อมต่อมาจากแม่น้ำเจ้าพระยาไปจนถึงแม่น้ำท่าจีนให้น้ำไหลเวียนสะดวก ให้ขยะหมดไป ชาวไร่ ชาวนา และชาวสวนจะได้มีน้ำใช้อย่างสะดวกและพอเพียง,กระตุกสติ ลุงตู่ ให้รู้จักยั้งคิด,นายวิรัตน์ กัลยาศิริ อดีต ส.ส.สงขลา พรรคประชาธิปัตย์ กล่าวถึงกรณีกลุ่มองค์กรและพรรคต่างๆ ยื่นเรื่องยุบพรรคพลังประชารัฐว่า เป็นสิทธิของแต่ละพรรคหรือกลุ่มองค์กรนั้นๆ ยื่นเรื่องตรวจสอบได้ ส่วนประเด็นข้อกฎหมายเรื่องการเสนอชื่อ พล.อ.ประยุทธ์เป็นแคนดิเดตนายกฯ ของพรรคพลังประชารัฐจะถูกหรือผิด ทำได้หรือไม่ได้นั้น เป็นหน้าที่องค์กรอิสระจะวินิจฉัย ไม่อยากไปตีความฟันธง อย่างไรก็ตามปฏิเสธไม่ได้เรื่องอารมณ์ของชาวบ้านที่จับจ้องและมีความคิดของตัวเอง คนที่อาสามาทำงานการเมืองต้องระมัดระวังเรื่องความเหมาะสม ต้องดูว่าการกระทำใดเอาเปรียบคู่แข่งขัน หรือเป็นการหาเสียงในเวลาราชการไม่ควรทำ และการกระทำใดทำให้คู่แข่งออกมาโจมตีว่ากล่าว พล.อ.ประยุทธ์ควรหลีกเลี่ยง เพราะหากพรรคคู่แข่งแพ้จะกล่าวหาว่าเอาเปรียบ ไม่เป็นผลดีกับบ้านเมือง ขอติงไว้ให้คิดว่าขณะมีอำนาจอะไรที่ควรทำหรือไม่ควรทำ หากคิดได้ตอนไม่มีอำนาจก็สายไปแล้ว,วิชัย ไขก๊อกหนุน วรงค์ ถูกฆ่าทิ้ง,เมื่อเวลา 08.00 น. นายวิชัย ลํ้าสุทธิ อดีต ส.ส.ระยอง พรรคประชาธิปัตย์ โพสต์ภาพหนังสือลาออกจากพรรคประชาธิปัตย์ ลงวันที่ 7 ก.พ. บนเฟซบุ๊กว่า ผมผิดตรงไหนจึงตัดออกจากผู้สมัคร ส.ส.เขต จับลงระบบบัญชีรายชื่อลำดับที่ 57 ยากจะ ได้เป็น ส.ส.ไม่มีอนาคตในพรรค หลังเคยสนับสนุน นพ.วรงค์ เดชกิจวิกรม อดีต ส.ส.พิษณุโลก ในการ เลือกตั้งหัวหน้าพรรคก็มีกระแสข่าวว่าจะไม่ได้ลงสมัคร ส.ส.เขต แต่หลังได้ทำความเข้าใจกับผู้บริหารรับปากว่าไม่มีปัญหา แต่ถึงเวลาจริงกลับไม่ให้ลงเขตเดิมที่ระยอง เป็นการฆ่ากันทางการเมือง หรือเพียงเพราะสนับสนุน นพ.วรงค์กระทำกับผมเช่นนี้ ไม่เห็นคุณค่า เพียงเเค่เห็นต่างในการเลือกหัวหน้าพรรคก็ตัดโอกาสผมทันที,ฉะอ้างเป็น ปชต.แต่ทำเช่นเผด็จการ,นี่หรือคือการกระทำของพรรคที่อ้างตัวเป็นผู้นำด้านประชาธิปไตยมาตลอด เเต่สิ่งที่ทำกับผมมันตรงกันข้าม เป็นลักษณะเผด็จการชัดเจนที่สุด จุดยืนของผมต้องการทำงานการเมืองเพื่อประเทศชาติเเละประชาชน จึงจำเป็นต้องขอลาออกจากพรรคเพื่อทำงานการเมืองต่อไป ในโอกาสข้างหน้าอาจมีโอกาสกลับมาร่วมงานกับพรรคอีก ถ้าพรรคมีการเปลี่ยนแปลงเปิดกว้างและมีประชาธิปไตยอย่างแท้จริงในพรรคมากกว่านี้ นายวิชัยระบุ,กรวีร์ นำหลักฐานยื่นศาลฯทวงสิทธิ,นายกรวีร์ ปริศนานันทกุล ผู้สมัคร ส.ส.บัญชีรายชื่อ พรรคภูมิใจไทย กล่าวถึงกรณี กกต.ไม่รับรองชื่อให้ผู้สมัคร ส.ส.บัญชีรายชื่อ ลำดับที่ 9 ของพรรค เนื่องจากเป็นสมาชิกพรรคไม่ครบ 90 วัน ว่า มั่นใจว่าเอกสารทุกอย่างที่ยื่นสมัครถูกต้องครบถ้วน ยิ่งมั่นใจเมื่อตรวจสอบกับฝ่ายทะเบียนพรรค ภายใน 7 วันจะไปยื่นคำร้องต่อศาลฎีกา เพื่อขอคืนสิทธิรายชื่อผู้สมัคร,นายศุภชัย ใจสมุทร นายทะเบียนสมาชิกพรรคภูมิใจไทย กล่าวว่า ปัญหาเกิดจากฐานข้อมูล กกต.กับฐานข้อมูลของพรรคไม่ตรงกัน พรรคยืนยันไปตั้งแต่วันที่ 15 ก.พ. แต่ กกต.ไม่รับฟัง หาก กกต. พิจารณาคำชี้แจงของพรรคจะไม่เสียหายต่อผู้สมัครและพรรค ไม่เป็นภาระศาลฎีกาต้องพิจารณาคดีที่ยุติได้ในชั้น กกต.นายกรวีร์มาสมัครสมาชิกพร้อมพี่ชายคือนายภราดร ปริศนานันทกุล มีหมายเลขสมาชิกติดกัน รับรู้กันทั้งประเทศตั้งแต่เมื่อวันที่ 12 พ.ย.2561 พี่ชายลงสมัครได้ แต่น้องชายกลับลงสมัครไม่ได้ อยากให้ทบทวนฐานข้อมูล กกต.ให้รอบคอบ,นิกร พร้อมช่วยเป็นพยาน,นายนิกร จำนง ผอ.พรรคชาติไทยพัฒนา กล่าวว่า ในฐานะผู้อำนวยการพรรคชาติไทยพัฒนา พร้อมไปยืนยันต่อ กกต.ถึงกรณีการลาออกของนายกรวีร์จากพรรคชาติไทยพัฒนาเมื่อต้นเดือน พ.ย.2561 ได้เห็นหนังสือลาออกยืนยันการพ้นสมาชิกภาพจากพรรคชาติไทยพัฒนาได้ หลายพรรคมีปัญหา เช่นเดียวกัน เป็นปัญหาจากระบบข้อมูลของ กกต.ผิดพลาด ควรตรวจสอบทั้งระบบอิเล็กทรอนิกส์และระบบเอกสาร หากยึดเฉพาะข้อมูลในระบบอิเล็กทรอนิกส์ หากผิดพลาดอาจเสียหายได้ โดยเฉพาะที่ให้ผู้มีสิทธิฯลงทะเบียนเลือกตั้งล่วงหน้านอกเขต,กกต.ยันสังกัดพรรคไม่ถึง 90 วัน,พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง (กกต.) กล่าวถึงการประกาศรับรองคุณสมบัติผู้สมัคร ส.ส.ว่า ผู้ไม่ผ่านการรับรองคุณสมบัติ ยื่นคำร้องต่อศาลฎีกาได้ภายใน 7 วันนับจากวันที่ 15 ก.พ. รวบรวมหลักฐานไปยื่นอุทธรณ์ต่อศาลฎีกาใช้เวลาพิจารณา 1-2 วันเสร็จ ศาลจะให้กรอกแบบฟอร์มพร้อมแนบหลักฐาน ไม่ต้องไปเบิกความขึ้นศาลตามที่หลายคนเข้าใจ ระบบนำสืบของศาล ไม่ยุ่งยาก พิจารณาเอกสารหลักฐานที่ยื่นมาเป็นหลัก ส่วนใหญ่พบปัญหาฐานข้อมูล เช่น ไปสมัครพรรค อื่นก่อนแล้วออกจากพรรคเดิมจึงเป็นสมาชิกซ้ำซ้อนกรณี กกต.ไม่รับรองนายกรวีร์ ปริศนานันทกุล มีผู้สมัคร ส.ส.จำนวนมากไม่ได้รับการรับรอง เพราะสังกัดพรรคไม่ครบ 90 วัน ช่วงท้ายที่เปิดให้สมัครสมาชิกพรรคมีการย้ายพรรคกันมาก ทำให้ความเป็นสมาชิกพรรคไม่นิ่ง กกต.จะยึดข้อมูลในระบบตามที่นายทะเบียนแต่ละพรรคส่งมา ได้กำชับแล้วให้แต่ละพรรคตรวจสอบคุณสมบัติผู้สมัครแต่ละคนให้ดี ผู้สมัครต้องรู้คุณสมบัติตัวเองด้วย,กาบัตรพรรคถูกยุบเป็นบัตรเสีย,ผู้สื่อข่าวถามว่า กรณีพรรคไทยรักษาชาติ หากศาลรัฐธรรมนูญมีคำสั่งยุบพรรคตามคำร้องของกกต.ก่อนวันเลือกตั้ง บัตรเลือกตั้งที่มีหมายเลขผู้ สมัครพรรคไทยรักษาชาติจะดำเนินการอย่างไร พ.ต.อ.จรุงวิทย์ตอบว่า สำนักงาน กกต.ส่งพิมพ์บัตรเลือกตั้งไปแล้ว ตามหลักการทั่วไปผู้อำนวยการเขตเลือกตั้งต้องประชาสัมพันธ์ให้ประชาชนผู้มีสิทธิ เลือกตั้งในเขตเลือกตั้งนั้นรับทราบว่าหากกากบาทในหมายเลขนั้นๆจะเป็นบัตรเสีย,ลูกพรรค ทษช.เดินหน้าลุยต่อ,ส่วนความเคลื่อนไหวของผู้สมัครพรรคไทยรักษาชาติ จ.สตูล ผู้สมัครทั้ง 2 เขตยังคงหาเสียงตามปกติ ทั้งนายแพทย์อสิ มะหะหมัดยังกี อดีต ส.ส.สตูล เขต 1 พรรคประชาธิปัตย์หลายสมัย แต่ครั้งนี้ลงสมัครพรรคไทยรักษาชาติ หมายเลข 9 ยังคงหาเสียงพบปะชาวบ้านและแจกเอกสารหาเสียงที่ตลาดนัด ต.ทุ่งนุ้ย อ.ควนกาหลง จ.สตูล มีชาวบ้านให้การต้อนรับอย่างเนืองแน่น และนายไพศาล หลีเส็น ผู้สมัครเขต 2 พรรคเดียวกันและมีศักดิ์เป็นพี่ชายภรรยาของนายแพทย์อสิ ลงพื้นที่หาเสียงที่ ต.ควนกาหลง อ.ควนกาหลง โดยนัดพบญาติๆในงานทำบุญกุโบร์ (สุสานมุสลิม) ที่ ต.ควนกาหลง นายไพศาลเปิดเผยว่า แม้พรรคจะถูก กกต.ส่งเรื่องยุบพรรคไปยังศาลรัฐธรรมนูญแต่ผู้สมัคร ส.ส.สตูลยังไม่ย่อท้อ พร้อมเดินหน้าหาเสียง ได้รับการตอบรับจากประชาชนในพื้นที่ หลายคนแสดงความเห็นใจและพร้อมช่วยสนับสนุน พร้อมน้อมรับการตัดสินของศาลรัฐธรรมนูญ เพราะเคารพกติกาบ้านเมือง,แก๊งมารทำลายป้าย พท.ลำปาง,ที่ จ.ลำปาง นายกิตติกร โล่ห์สุนทร ผู้สมัคร ส.ส.ลําปาง เบอร์ 10 เขต 2 ลําปาง พรรคเพื่อไทยเปิดเผยว่า ถูกมือมืดใช้คัตเตอร์ตระเวนกรีดป้ายหาเสียงเสียหายกว่า 20 ป้าย ขอวอนคนกระทำจะด้วยคึกคะนองหรือรับงานมาจากผู้สมัครคนอื่นขอให้หยุด เชื่อว่าชาวลำปางไม่คิดจะทําลายป้าย หากใครอยู่เบื้องหลังจ้างคนมาก่อกวนจะทําให้ จ.ลําปางเสียหายด้วย ตนจะไม่แจ้งความตํารวจ แต่จะแจ้งให้ กกต.ลําปางไว้เป็นข้อมูล,ขณะที่นายไพโรจน์ โล่ห์สุนทร ผู้สมัคร ส.ส.ลำปาง เขต 2 เบอร์ 7 พรรคเพื่อไทย กล่าวว่า ฝากเจ้าหน้าที่ตํารวจกวดขันออกตรวจกลางคืนด้วย ป้ายที่ถูกทําลายบางจุดอยู่ในเขตเทศบาล มีกล้องวงจรปิดแต่คนทํากลับไม่กลัว หากจะเอาเรื่องคงไม่ยาก สู้กันตามเกมดีกว่าพอรู้ว่าใครอยู่เบื้องหลังอยู่วงการนี้มานานพอสมควร,คนไทย 95.8% มุ่งมั่นไปหย่อนบัตร,วันเดียวกัน กรุงเทพโพลล์ ศูนย์วิจัยมหาวิทยาลัยกรุงเทพ สำรวจความคิดเห็นประชาชนเรื่อง นับถอยหลัง 35 วัน สู่การเลือกตั้ง จากประชาชนทั่วประเทศ 1,498 คน พบว่า ประชาชนร้อยละ 95.8 ระบุว่า ตั้งใจจะไปเลือกตั้ง มีเพียงร้อยละ 2.3 เท่านั้นที่ระบุว่าตั้งใจจะไม่ไป ส่วนที่เหลือร้อยละ 1.9 ระบุ ยังไม่แน่ใจ สำหรับปัจจัยที่ใช้ตัดสินใจเลือกพรรค การเมืองมาบริหารประเทศนั้น ร้อยละ 58.4 ระบุตัดสินจากนโยบายที่พรรคการเมืองใช้หาเสียง ร้อยละ 57.5 ตัดสินใจจากพรรคที่มีสมาชิกทำงานช่วยเหลือชุมชนแก้ปัญหาชุมชน ร้อยละ 53.3 ตัดสินใจจากพรรคที่มีสมาชิกเป็นคนมีความรู้ ความสามารถ วิสัยทัศน์ก้าวไกล,เกินครึ่งอุบไต๋เลือกใครนั่งนายกฯ,เมื่อถามว่า การเลือกตั้งครั้งนี้ตั้งใจจะเลือกผู้สมัครจากพรรคใดมาบริหารประเทศ ประชาชนส่วน ใหญ่ร้อยละ 66.2 ระบุว่ายังไม่ตัดสินใจ ขณะที่ประชาชนที่ตัดสินใจแล้วร้อยละ 9.3 ระบุว่าจะเลือกพรรคเพื่อไทย รองลงมาร้อยละ 7.5 ระบุว่าจะเลือกพรรคอนาคตใหม่ และร้อยละ 7 ระบุจะเลือกพรรคพลังประชารัฐ เมื่อถามต่อว่า การเลือกตั้งครั้งนี้จะสนับสนุนใครเป็นนายกรัฐมนตรี ส่วนใหญ่ร้อยละ 59.4 ระบุยังไม่ตัดสินใจ ขณะที่ประชาชนที่ตัดสินใจแล้วร้อยละ 12 ระบุว่า พล.อ.ประยุทธ์ จันทร์โอชา รองลงมาร้อยละ 8.1 คุณหญิงสุดารัตน์ เกยุราพันธุ์ ประธานยุทธศาสตร์เลือกตั้งพรรคเพื่อไทย ร้อยละ 6.6 ระบุว่านายธนาธร จึงรุ่งเรืองกิจ หัวหน้าพรรคอนาคตใหม่,อยากได้นายกฯคนเก่งแก้ปากท้อง,สำนักวิจัยซูเปอร์โพลเปิดเผยผลสำรวจความเห็นประชาชนเรื่องนายกฯที่ประชาชนต้องการ จากกลุ่มตัวอย่าง 1,093 ราย พบว่าส่วนใหญ่ร้อยละ 56.1 ต้องการนายกฯที่เป็นคนเก่ง แก้ปัญหาปากท้องได้ ร้อยละ 21.4 บอกเป็นใครก็ได้ ร้อยละ 8.3 เป็น นักการเมือง ร้อยละ 7.4 เป็นทหาร ร้อยละ 3.2 เป็นนักวิชาการ ส่วนการติดตามข่าวสารนั้น ส่วนใหญ่ร้อยละ 66.4 ติดตามข่าวสารบ่อยๆ ขณะที่ร้อยละ 30.5 ไม่บ่อย และร้อยละ 3.1 ไม่ติดตามเลย เมื่อถามถึงวันเลือกตั้ง ร้อยละ 86.7 รู้ว่าเป็นวันที่ 24 มี.ค. มีเพียงร้อยละ 13.3 ที่ไม่รู้ และร้อยละ 72.2 ระบุตั้งใจ ไปเลือกตั้งแน่นอน ขณะที่ร้อยละ 27.8 ยังไม่แน่ใจ,โจ๋เมืองชาละวันรุมกรี๊ด ธนาธร,เย็นวันเดียวกัน นายธนาธร จึงรุ่งเรืองกิจ หัวหน้าพรรคอนาคตใหม่ ลงพื้นที่นำทีมผู้สมัคร ส.ส.พิจิตรทั้ง 3 เขตขึ้นรถปราศรัยหาเสียงที่บริเวณหน้าโรงภาพยนตร์พิจิตรพัฒนา เขตเทศบาลเมืองพิจิตร โดยก่อนหน้านั้นนายธนาธรได้ไปช่วยผู้สมัคร ส.ส.ของพรรคปราศรัยที่ อ.ทับคล้อ อ.ดงเจริญ อ.บางมูลนาก แล้วมาปราศรัยจุดสุดท้ายในตัวเมืองพิจิตร มีประชาชนที่ทราบข่าวโดยเฉพาะวัยรุ่น มาร่วม ฟังการปราศรัย ให้การต้อนรับอย่างอบอุ่น นายธนาธร ได้ปราศรัยฝากชาวพิจิตรสนับสนุนผู้สมัครของพรรคอนาคตใหม่ที่เป็นคนธรรมดา ไม่ได้เป็นทายาทนักการเมือง เข้าไปทำงานการเมืองเพื่อเปลี่ยนแปลงประเทศไทย หลังการปราศรัยจบลงได้มีกลุ่มวัยรุ่นถือดอกไม้มามอบเป็นกำลังใจให้นายธนาธร พร้อมทั้งขอเซลฟี่นานเกือบ 1 ชั่วโมง
ประยุทธ์ แท็กทีม ประวิตร-อนุพงษ์ ลุยตลาดจตุจักร บิ๊กตู่ โปรยยิ้มอ้อนผู้ค้ารักไม่มีอะไรขวางกั้น-ไม่เว้นวันหยุด
เลือกตั้ง62,ประยุทธ์ จันทร์โอชา,สวนจตุจักร,พรรคพลังประชารัฐ,ข่าวหน้า1,เลือกตั้ง